กรมชลประทาน เร่งระบายน้ำออกจากกรุงเทพมหานครฝั่งตะวันออกสู่ทะเลอ่าวไทยอย่างต่อเนื่อง
นายประพิศ จันทร์มา อธิบดีกรมชลประทาน เปิดเผยว่า จากสถานการณ์ฝนที่ตกลงมาอย่างหนักในพื้นที่กรุงเทพมหานคร เมื่อคืนนี้ (2 สิงหาคม 2565) ส่งผลทำให้หลายพื้นที่ของกรุงเทพมหานครเกิดน้ำท่วมขัง กรมชลประทาน เร่งช่วยเหลือพื้นที่กรุงเทพมหานคร ด้วยการสูบน้ำจากสถานีสูบน้ำหนองจอกและสถานีสูบน้ำประเวศบุรีรมย์ โดยเครื่องสูบน้ำขนาด 3 ลบ.ม./วินาที จำนวน 12 เครื่อง เพื่อเร่งระบายน้ำออกทางคลองพระองค์ไชยานุชิต ออกทางสถานีสูบน้ำริมแม่น้ำบางประกงและริมคลองชายทะเลอ่าวไทย ลดผลกระทบที่อาจเกิดขึ้นกับประชาชนให้ได้มากที่สุด พร้อมกำชับให้โครงการชลประทานในทุกพื้นที่ติดตามสถานการณ์น้ำอย่างใกล้ชิด และบูรณาการกับหน่วยงานที่เกี่ยวข้อง ในการเข้าไปให้ความช่วยเหลือประชาชนได้อย่างทันท่วงที